Drakamp før Paris-toppmøtet: Støre ber Solberg lage nytt norsk klimaforlik
– Det Norge trenger nå er en statsminister som ser fremover og ikke søker halvsanne forklaringer bakover. Da vi hadde flertallsregjering inviterte vi to ganger alle partiene til å bli med på bredt klimaforlik. Vi hadde ikke trengt det, men mente det var riktig. Denne regjeringen, som er i mindretall, har ikke tatt ett eneste slikt initiativ for å sikre en bred forankring i Stortinget for en klimasatsning, sier Støre etter at statsminister Solberg sa til VG tirsdag at de risikerer ikke å nå målsettingene i klimaforliket til 2020. Aktuelt: Slik kan det ende i Paris – Vi har foretatt prioriteringer over våre budsjetter som gjør at vi kan nå målsettingene i klimaforliket. Men fordi flere av disse satsningene kom for sent i gang, risikerer vi at vi ikke rekker det til 2020, men målet er at vi skal klare det, sa statsminister Erna Solberg.Støre sier han forventer at Solberg tar initiativ til et nytt bredt klimaforlik. – For å nå målet om å kutte utslippene med 40 prosent innen 2030, må vi få til en bred politisk enighet, fordi det både vil være krevende og at det vil koste. Jeg forventer at Solberg straks hun kommer hjem etter Paris-møtet, inviterer partiene på Stortinget til samtaler om hvilke tiltak vi må bruke for å nå 40 prosentmålet. Og at hun legger opp til en prosess som gjør at alle partiene trekkes med og kan bli med på et bredt forlik, sier Støre. Aktuelt: Erna om Paris-terroren Han reagerer på det han mener er ansvarsfraskrivelse fra statsministeren: Hun viser i VG til at hennes regjering nå for alvor har satset på jernbane og avgiftspolitikk for å bytte ut bilparken. – Problemet er at det løftet vi nå har tatt, burde vært tatt i 2008, sa Solberg.– Det er ganske drøyt å skyve ansvaret over på andre. Det var vi som fikk ned Co2-utslippene for nye biler med 30 prosent fra 2006 til 2013. Det var vi som bygde verdens største senter for testing og forbedring av Co2-fangst. Det var vi som skjerpet petroleumsskatten. Det var vi som økte jernbaneinvesteringene med 405 prosent i vår periode; denne regjeringen følger opp vår satsning som ligger i Nasjonal transportplan, og det har bred støtte i Stortinget. Les også: De fikk til fullskala renseanlegg – Og, fortsetter han: – Og vi som innførte grønne sertifikater og initierte storstilt utbygging av fornybar energi. Og det var vi viste internasjonalt lederskap gjennom regnskoginitiativet, som noe av det mest positive som har skjedd i de globale klimaforhandlingene. Vårt store engasjement gjorde at Jens Stoltenberg ledet arbeidet med klimafinansiering på vegne av FNs generalsekretær, sier Støre.– Men Solberg må få honnør for at hun sier i fra og at de skal nå målene? – Ja, det er bra, men det er neppe nok å slå fast at kuene må prompe mindre og det må kuttes i trafikken. Skal vi nå målene må vi redusere utslippene i alle sektorer og vi må vurdere tiltak for å bidra til at det skjer. Vi har foreslått å øke klimateknologifondet til 100 milliarder. Og vi mener staten må ta 70 prosent av kostnadene ved kollektivutbygging i de store byene. I vårt budsjett har vi også foreslått økt dieselavgift. Regjeringen gjør ikke noe med bensin og diesel, men gjør strøm fra vannkraft dyrere. – Poenget er at Solberg-regjeringen gjennom sitt budsjett og gjennom forliket ikke får til noe klimaløft som gir store kutt i utslippene. Alle partiene på Stortinget har i budsjett etter budsjett, på budsjettpost etter budsjettpost, foreslått mer offensive klimabudsjetter enn regjeringen. Regjeringspartiene har vært ytterpunktet i norsk klimapolitikk. Oppdater deg: Slik kan Norge nå målene uten oljekuttHan trekker frem fire eksempler: – I klimapolitikken har vi sett en regjering som til stadighet må dras i riktig retning av Stortinget: 1. Elektrifisering av Utsirahøyden - der Stortinget til slutt fikk til en enighet med regjeringen. 2. Arbeiderpartiet dannet flertall for en klimalov – regjeringspartiene var splittet og FrP stemte i mot forslaget. 3. Arbeiderpartiet la i fjor fram forslag om lavere avgifter for hybridbilene. Regjeringspartiene fulgte så opp det samme kravet fra støttepartiene slik at det ble flertall for dette i budsjettet. 4. Vi fikk omsider flertall for å trekke pensjonsfondet ut av kull. – Så i stedet for å snakke om snøen som falt i fjor burde regjeringen nå komme mye mer på banen i klimapolitikken. Det er tid for lederskap, men vi ser det ikke.
Ap-leder Jonas Gahr Støre angriper statsminister Erna Solberg og ber henne ta ansvar for å samle Norge til et bredt klimaforlik etter Paris-møtet.